สวัสดีค่ะ, สอบถามคุณค่ะ สามีอายุ 39 เวลานอนหลับจะหายใจเข้าทางจมูกปกติ แต่จะหายใจออกทางปากในลักษณะพ่นลมออก (พู่) อาการนี้เพิ่งเคยเป็นมาสัก 2 เดือนแล้วค่ะ อยากทราบว่าเป็นอาการมาจากอะไร และขอคำแนะนำในการรักษาด้วยค่ะ
สวัสดีค่ะ หากหายใจเข้าทางจมูก แล้วไม่มีเสียงดัง (หรือเสียงกรน) ก็ถือว่าปกติดี ส่วนขณะที่หายใจออก หากลมมีการออกทางปาก อาจเพราะมีการนอนอ้าปาก ซึ่งสาเหตุที่ทำให้นอนอ้าปาก เช่น- การเป็นภูมิแพ้ มีน้ำมูกในรูจมูก รูจมูกบวม ทำให้เวลานอนหายใจไม่สะดวก ร่างกายจึงต้องหายใจทางปากแทน- การมีลิ้นไก่ยาว ทำให้ขัดขวางทางเดินหายใจได้เช่นกัน ร่างกายจึงต้องอ้าปากหายใจช่วยเช่นกัน- เป็นโครงสร้างทางกายภาพของริมฝีปากในบางคนที่ปากจะไม่ปิดสนิทเมื่ออยู่ในภาวะผ่อนคลาย หรืออาจเกิดจากการมีฟันยื่นเหยิน- มีโรคหัวใจโต ทำให้เกิดเลือดคั่งในปอด หายใจได้ลำบาก ร่างกายต้องใช้การหายใจทางปากช่วย แต่มักมีอาการอื่นๆ ร่วมอีก เช่น เหนื่อยหอบ นอนราบไม่ได้ เท้าบวม เป็นต้นดังนั้น หากสังเกตว่ามีการนอนอ้าปากเกิดขึ้น โดยที่ไม่เคยเป็นมาก่อน หรือมีเสียงดังขณะหายใจ (เสียงกรน) หรือเกิดมีการหยุดหายใจชั่วครู่ มีการสะดุ้งตื่นขึ้นมา แนะนำควรไปพบอายุรแพทย์เพื่อตรวจหาสาเหตุและรักษาตามสาเหตุค่ะแต่หากไม่ได้มีการอ้าปากขณะนอน ไม่มีเสียงกรน ไม่มีเสียงกัดฟัน นอนหลับได้สนิทดี ไม่มีการสะดุ้งตื่น ไม่มีละเมอ ก็ยังถือว่าปกติดี และอาจสังเกตอาการไปก่อนได้ค่ะ